stanford-oval/wikipedia huggingface dataset:
ריאן טוראל
קריירת תיכונים ומכללות

טורל למד בתיכון תורה ואלי ושיחק בעמדת הקלע בקבוצת הכדורסל של בית הספר ובארל ווטסון אליט באיגוד האתלטים החובבים. בעונת הג'וניור שלו, 2016/17, העמיד טוראל ממוצעי דאבל דאבל של 25.3 נקודות, 12.4 ריבאונדים ו-8.4 אסיסטים למשחק, ובעונת הסיניור רשם 34.3 נקודות, 10.6 ריבאונדים ו-7.1 אסיסטים למשחק. בשנת 2018 היה מועמד למשחק מקדונלד'ס אול-אמריקן.
טוראל קיבל מספר הצעות לשחק כדורסל מכללות מאוניברסיטאות בחטיבה I של ה-NCAA, אך לבסוף בחר לשחק בישיבה יוניברסיטי, האלמה מאטר של אחיו, מחטיבה III הנמוכה יותר.
טוראל הוביל את הישיבה מכביז לאחד מרצפי הניצחונות הארוכים ביותר בתולדות חטיבה III, רצף של 50 משחקים שנשבר רק בדצמבר 2021.
כפרשמן בעונת 2018/19 העמיד טוראל ממוצעים של 20.2 נקודות (ראשון באזור הסקייליין), 5.0 ריבאונדים, 3.5 אסיסטים ו-1.4 חטיפות למשחק. הוא קלע ב-53.9% מהשדה (מקום שלישי באזור), 42.1% לשלוש ו-80.6% מהקו (רביעי). הוא זכה בתואר פרשמן השנה באזור הסקייליין, חמישיית השנה באזור, רוקי השנה של האזור האטלנטי ב-D3hoops.com והחמישייה השנייה אול-אמריקן של Jewish Sports Review.
כסופומור בעונת 2019/20 הוא העמיד ממוצעים של 23.9 נקודות (מקום ראשון באזור), 5.8 ריבאונדים, 3.4 אסיסטים ו-0.8 חטיפות למשחק. הוא קלע ב-63.6 אחוזים מהשדה (הוביל את האזור), 46.2% לשלוש נקודות ו-79.5% מהעונשין. הוא נבחר לחמישיית העונה וזכה בתואר שחקן השנה באזור, שחקן השנה באזור האטלנטי ובחירה לחמישיית השנה באזור ובכל ארצות הברית של D3hoops.com, חמישיית העונה באזור האטלנטי והחמישייה השנייה בחטיבה III של איגוד מאמני הכדורסל והחמישייה הראשונה בכל ארצות הברית של Jewish Sports Review.
כג'וניור בעונת 2020/21 העמיד טוראל ממוצעים של 26.0 נקודות, 8.3 ריבאונדים, 3.0 אסיסטים ו-1.4 חטיפות למשחק,עם 51.2% מהשדה, 42.1% לשלוש ו-77.3% מהקו. הוא נבחר לשחקן השנה של D3hoops.com באזור האטלנטי ולחמישיית העונה שלהם אול-אמריקן.
בעונתו האחרונה, עונת 2021/22, הוא העמיד ממוצעים של 27.1 נקודות (מקום ראשון בכל כדורסל המכללות), 5.5 ריבאונדים, 2.7 אסיסטים ו-1.4 חטיפות למשחק, עם 58.7% מהשדה, 46.8% מהשלוש ו-76.1% מהקו. הוא זכה בתואר שחקן השנה וחמישיית העונה בחטיבה III וחמישיית העונה באזור האטלנטי של איגוד מאמני הכדורסל, שחקן השנה באזור סקייליין זו העונה השנייה ברציפות, חמישיית העונה של אזור הסקייליין בפעם השלישית בקריירה והחמישייה הראשונה אול-אמריקן של D3hoops.com זו השנה השלישית ברציפות.
קריירה מקצועית > מוטור סיטי קרוז (2022–2024)

טוראל נרשם לדראפט ה-NBA ‏2022, אך לא נבחר בו. ב-22 באוקטובר 2022 הוא נבחר במקום ה-27 בדראפט 2022 של ליגת הפיתוח של ה-NBA ידי מוטור סיטי קרוז, קבוצת הבת של דטרויט פיסטונס. ב-8 בנובמבר רשם את הופעת הבכורה שלו בליגת הפיתוח, ורשם 4 דקות ללא נקודות בהפסד 109–125 לווינדי סיטי בולס.
ב-29 במרץ 2024 רשם שיא קריירה של 34 נקודות בהפסד 104–109 לראפטורס 905.
קריירה מקצועית > עירוני נס ציונה (2024–הווה)

ב-3 ביולי 2024 חתם טוראל בעירוני נס ציונה מליגת העל בכדורסל.
הערות שוליים

1 2  "The longest winning streak in men's college basketball belongs to ... Yeshiva University". ESPN. 5 בנובמבר 2021. נבדק ב-2024-03-31. {{cite web}}:  (עזרה)
↑  "Ryan Turell makes basketball history in pro debut: The first Orthodox Jewish player on the court". The Forward. 8 בנובמבר 2022. {{cite web}}:  (עזרה)
↑  "רוצה להגיע ל-NBA, אבל לא אסע בשבתות", באתר ערוץ הספורט, 10 במאי 2022
↑  יואב מודעי, ‏ראיין טוראל: "מטרת העל שלי היא לשחק בנבחרת ישראל ומכבי ת"א", באתר ערוץ הספורט, 2 באפריל 2021
↑  פרופיל, באתר ESPN
↑  "Valley Torah's Turell Makes Elite Players List". Jewish Journal. 31 בינואר 2018. {{cite web}}:  (עזרה)
↑  דייוויד ולדשטיין, ‏The Nation’s Top Scorer Plays for a School and a People, New York Times, 4 בפברואר 2022
↑  סטטיסטיקות תיכונים, באתר MaxPreps
↑  "Boys BB: Divisional All-State 2018". Cal-Hi Sports. 24 באפריל 2018. {{cite web}}:  (עזרה)
↑  רענן וייס, בארה"ב מתמוגגים: האם "ג'ורדן היהודי 2" בדרך ל-NBA?, באתר ynet, 8 בדצמבר 2021
1 2 3 4 5 6 7 8  פרופיל, באתר RealGM
1 2 3 4 5 6  פרופיל, באתר ישיבה יוניברסיטי
↑  הדתי הראשון ב-NBA? טוראל נרשם לדראפט, באתר ערוץ הספורט, 15 במרץ 2022
↑  מישיבה יוניברסיטי לליגת הפיתוח: הכדורסלן היהודי-דתי שעשה היסטוריה, באתר ynet, 23 באוקטובר 2022
↑  "Turell first Orthodox Jew taken in G League draft". ESPN. 23 באוקטובר 2022. {{cite web}}:  (עזרה)
↑  פרופיל, באתר ליגת הפיתוח של ה-NBA
↑  לראשונה בהיסטוריה: שחקן יהודי-דתי בליגת הפיתוח של ה-NBA, באתר ynet, 9 בנובמבר 2022
↑  סיקור המשחק, באתר ליגת הפיתוח של ה-NBA
↑  34 נק', 5 שלשות ו-63% מהשדה: ראיין טוראל התפוצץ בליגת הפיתוח של ה-NBA, באתר ישראל היום, 30 במרץ 2024
↑  סתיו איפרגן, סומן כמי שיכול להיות היהודי-דתי הראשון ב-NBA - וחתם בנס ציונה: "תמיד חלמתי לשחק בישראל", באתר ynet, 3 ביולי 2024
שאנדונג

| --- | --- |

הר טאי הקדוש
 מדינה:  הרפובליקה העממית של סין הרפובליקה העממית של סין
 מושל:  ג'ואו נאישיאנג
 רשות מחוקקת:  Shandong Provincial People's Congress 
 נציבויות במחוז:  16
 בירת המחוז:  ג'ינאן
 העיר הגדולה:  צ'ינגדאו
 שטח:  156,700 קמ"ר (דירוג: 20)
  ‑ הנקודה הגבוהה:  הר טאי (1,545 מטר)
 אוכלוסייה:  ‏
  ‑ במחוז:  101,527,453 (דירוג: 2, 2020)
  ‑ צפיפות:  650 נפש לקמ"ר (דירוג: 5, 2020)
 קואורדינטות:  36°24′N 118°24′E﻿ / ﻿36.4°N 118.4°E﻿ / 36.4; 118.4 
 אזור זמן:  UTC +8
 http://www.sd.gov.cn
  מפת מיקום  מפה מפורטת     לחצו כדי להקטין חזרה    לחצו להגדלה      (למפת שאנדונג מוגדלת) ג'ינאן צ'ינגדאו ליניי ווייפאנג ג'ינינג הדזה ינטאי טאישאנדונג(למפת שאנדונג רגילה) ג'ינאן צ'ינגדאו ליניי ווייפאנג ג'ינינג הדזה ינטאי טאישאנדונג tabBackground:;tabBorder:#aaa;defaultTab:0;
 
שַאנְדונְג (בסינית: ‏山东קובץ:Zh-Shandong.ogg‏Ⓘ‏, פין-יין: Shāndōng, מילולית: "ממזרח להרים") הוא מחוז במזרח סין. שטחו 156,700 קמ"ר, אוכלוסייתו מונה כ-101.5 מיליון נפש, בירתו העיר ג'ינאן והעיר המאוכלסת ביותר בתחומו היא צ'ינגדאו.
גאוגרפיה

המחוז נמצא על שפך הנהר הצהוב ויש לו חלק בהיסטוריה של סין עוד מתקופת שושלת שאנג (החל במאה ה-15 לפנה"ס). בין השאר נולד כאן קונפוציוס במדינת לו (鲁国/Lŭguó) שהתקיימה כאן באלף הראשון לפנה"ס. ממלכה משמעותית יותר הייתה מדינת צ'י (齐国), שהתקיימה כאן במשך כל תקופת האביב והסתיו ותקופת המדינות הלוחמות, עד לכניעתה לצ'ין ב-221 לפנה"ס, תאריך המציין את תחילת עידן סין המאוחדת.
במהלך המאה ה-19, כשסין נחשפה יותר ויותר למערב, הייתה שאנדונג אחד האזורים המושפעים יותר מהקולוניאליזם. העיר וֵיי-הָאי (威海/Wēihăi) שבחצי האי שאנדונג עברה לידיה של בריטניה, והעיר צִ'ינְגדָאו (青岛/Qīngdăo), גם היא בחצי האי, עברה לידיה של גרמניה, המחוז כולו הוגדר אז כ"אזור השפעה גרמנית". שתי הערים הושבו לסין רק ב-1930 וב-1922 בהתאמה, לאחר הקמת הרפובליקה הסינית.
שאנדונג היא ברובה חלק ממישור צפון סין. מרכז המחוז הררי. מזרח המחוז הוא חצי האי שאנדונג התוחם מדרום את ים בוהאי. הוא מכוסה ברובו גבעות, חופו הסלעי צוקי ומפורץ ולאורכו איים. הנהר הצהוב זורם בצפון המחוז, והתעלה הגדולה עוברת במערבו. אקלים המחוז ממוזג, עם קייצים לחים וחורפים קרים ויבשים.
המחוז, ובייחוד חצי האי שאנדונג, הוא אחד העשירים בסין, ונהנה מהשקעות רבות מיפן ומקוריאה. עיקר הכלכלה נשען על חברות מוצרי-צריכה גדולות. בולטת במיוחד העיר צ'ינגדאו, ביתם של ענקית מוצרי החשמל הסינית האייר (海尔/Hăiěr) ומבשלת הבירה צינגטאו (Tsingtao או 青岛/Qīngdăo).
המחוז גם מדורג ראשון בסין במגוון תוצרים ככותנה, חיטה ואף זהב ויהלומים. במחוז גם מרבצי נפט משמעותיים, בייחוד באזור דונְגיִינג שבשפך הנהר הצהוב. מוצרים חשובים נוספים שהמחוז מפיק הם דורה, תירס ומלח.
שיווי משקל קליני

שיווי משקל קליני (באנגלית: clinical equipoise), הוא מושג מתחום האתיקה הרפואית המשמש בסיס להצדקה האתית של השימוש בטיפולים שונים במסגרת מחקר רפואי קליני. המושג נטבע לראשונה על ידי בנימין פרידמן בשנת 1987. מכיוון שבניסוי קליני הקבוצות השונות אינן מקבלות את אותו הטיפול, בעיות אתיות עלולות להתעורר כאשר נראה שאחד הטיפולים מוצלח יותר מהשאר. שיווי משקל קליני פירושו כי קיים ספק אמיתי בנוגע לשאלה איזה טיפול טוב יותר. לחוקר, בדרך כלל, יש השערה אודות טיב הטיפול הנחקר, אך מכיוון שאין הוכחה לכך, שיווי המשקל הקליני נשמר. ברגע שמצטברת כמות מספקת של הוכחות, המחקר בדרך כלל נפסק מאחר שהשווי המשקל הקליני הופר.
שיווי משקל קליני מבטיח שהנבדקים אינם נחשפים לסיכונים מיותרים ושכל טיפול הניתן במסגרת המחקר הוא מוצדק מבחינה אתית. הוא משחק תפקיד מרכזי באישור ועדות אתיקה למחקרים קליניים, המוודאות כי המחקרים עומדים בסטנדרטים אתיים גבוהים. בנוסף, המושג מסייע בהגנה על זכויות המטופלים והבטחת קבלת החלטות מבוססות ראיות לאורך כל שלבי המחקר.
הערות שוליים

↑  Freedman, B. (1987) 'Equipoise and the ethics of clinical research'. The New England Journal of Medicine, 317, (3):141-145.
ערך זה הוא קצרמרבנושא רפואה. אתם מוזמנים לתרום לוויקיפדיה ו.
רוורדי ג'ונסון

רוורדי ג'ונסון (באנגלית: Reverdy Johnson;‏ 21 במאי 1796 –  10 בפברואר 1876) היה עורך דין ופוליטיקאי אמריקאי ממרילנד, שכיהן כהתובע הכללי של ארצות הברית וכסנאטור מטעם מרילנד. הוא זכה למוניטין שלו כפרקליט הגנה בתיקים בולטים כמו פסק דין דרד סקוט נגד סנדפורד, משפטו הצבאי של מייג'ור גנרל פיץ ג'ון פורטר ומשפטה של מרי סוראט, שהייתה שותפה לקשר לרצח לינקולן. כוויגי לשעבר, היה ג'ונסון תומך נלהב של מאמצי המלחמה של האיחוד. עד 1864 הוא התנגד לצעדים שננקטו תוך כדי מלחמת האזרחים לבטל את העבדות בארצות הברית, וב-1865 הוא תמך בקבלתו של התיקון ה-13 לחוקת ארצות הברית שאסר את קיומה של העבדות.
ראשית חייו

רוורדי ג'ונסון נולד באנאפוליס, מרילנד. הוא היה בנם של ג'ון ג'ונסון האב, עורך דין ופוליטיקאי מכובד ממרילנד, שכיהן כתובע הכללי של המדינה בשנים 1806–1811 ובהמשך כשופט העליון של מרילנד, ושל דבורה (לבית גיסלן) ג'ונסון. אחיו הצעירים היו ג'ון ג'ונסון הבן, שהיה השופט העליון האחרון של מרינלד, וג'ורג' ג'ונסון.
רוורדי ג'ונסון סיים את לימודיו בקולג' סנט ג'ון ולמד משפטים. ב-1816 הוא התקבל ללשכת עורכי הדין.
ראשית הקריירה

ב-1817 עבר ג'ונסון לבולטימור, שם הוא היה לשותף של לותר מרטין, ויליאם פינקני ורוג'ר טוני, לימים התובע הכללי של ארצות הברית ונשיא בית המשפט העליון של ארצות הברית בשנים 1836–1864. ב-1817 מונה ג'ונסון כנציב הראשי לענייני פשיטת רגל במרילנד. בשנים 1821–1825 הוא כיהן כחבר בסנאט של מרילנד ולאחר מכן שב לעסוק בעריכת דין במשך שני עשורים.
בפוליטיקה הארצית

בשנים 1845–1849 כיהן ג'ונסון כסנאטור וויגי מטעם מרילנד. לאחר מכן ועד יולי 1850 הוא כיהן כתובע הכללי של ארצות הברית בממשלו של הנשיא זאכרי טיילור. לאחר שמילרד פילמור התמנה כנשיא במקום טיילור שנפטר בעת כהונתו, התפטר ג'ונסון מתפקידו. בעת כהונתו כתובע הכללי הותר לו לסייע לצ'ארלס ו. ראסל ולאלכסנדר יו הולמס סטיוארט להגן על הגשר התלוי וילינג במסגרת עבודתו כעורך דין פרטי. גשר זה קישר בין שני חלקים של הכביש הארצי (National Road) כגשר הראשון שחצה נהר ראשי ממערב להרי האפלצ'ים. אף על פי שבעלי הדין בתיק זכו בו פעמיים בהתבסס על הטיעון שהגשר משבש את תנועת הספנות על הנהר, הגשר מעולם לא נהרס, ורק תוקן לאחר שניזוק בסערה, וגשרים נוספים נבנו, כולל אחד על נהר המיסיסיפי ב-1856, שגם הוא הוביל להתדיינות בבית המשפט.
בנובמבר 1856 שרף המון חמוש ברובים ובאלות את דמותו של ג'ונסון בחזית ביתו במחאה על נאום שנשא בניו יורק נגד הנשיא פילמור.
כדמוקרט שמרן, תמך ג'ונסון בסטיבן דאגלס בבחירות לנשיאות של 1860. הוא ייצג את מחזיק העבדים בתיק השנוי במחלוקת פסק דין דרד סקוט נגד סנדפורד ב-1857. עם זאת, ג'ונסון אישית התנגד לעבדות והיה לדמות מפתח במאמצים למנוע את פרישתה של מרילנד מן האיחוד במהלך מלחמת האזרחים.
ג'ונסון היה נציג לוועידת השלום הכושלת של 1861 ולאחר מכן ועד 1862 הוא כיהן כחבר בבית הנבחרים של מרילנד. בתקופה זו הוא ייצג את מייג'ור גנרל פיץ ג'ון פורטר במשפטו הצבאי, שם הוא טען ששירותו הצבאי ללא דופי חייב להיות מעל לכל שיקול. השופטים בבית הדין, שכולם מונו על ידי מזכיר המלחמה אדווין סטנטון, הרשיעו את פורטר בפחדנות ובאי-ציות לפקודות.
לאחר כיבוש ניו אורלינס, מינה הנשיא אברהם לינקולן את ג'ונסון לבקר את החלטותיו של המפקד הצבאי על העיר, גנרל בנג'מין באטלר, בנוגע לממשלות הזרות, והפך על פיהן את כל ההחלטות לשביעות רצון הממשל. לאחר המלחמה, בניגוד לדעת עמיתיו, טען ג'ונסון שתהליך השיקום צריך להיות עדין יותר בהשוואה לזה שדרשו הרפובליקנים הראדיקלים.
שובו לסנאט

ב-1863 נבחר ג'ונסון פעם נוספת לסנאט, ובתפקידו זה הוא כיהן עד 1868. הוא ייחס חשיבות רבה לתיקון ה-13 לחוקה שביטל את העבדות, בשל העבודה שהוא נתן פתרון חוקתי בלתי ניתן לערעור לבעיית העבדות. ב-1864, בנאום שנשא במליאת הסנאט, הוא תקף את כל הארגונים תומכי העבדות בהכרזה תקיפה בה הביע רגשות נגד העבדות, בדברו לטובת אמנציפציה מידית וכללית, וקידם את התיקון המוצע לחוקה שבו תיאסר העבדות לתמיד בארצות הברית.
ב-1865 הוא הגן על מרי סוראט במשפט הצבאי שנערך לה. סוראט הורשעה והוצאה להורג על קשירת קשר וסיוע לרצח לינקולן. ב-1866 הוא היה נציג לוועידת האיחוד הלאומי שבו נעשה ניסיון לגבש תמיכה לנשיא אנדרו ג'ונסון. דיווחו של הסנאטור ג'ונסון על דיוני הוועידה הוכנס לפרוטוקול של משפט ההדחה של הנשיא. בעת כהונתו בסנאט הוא גם היה חבר בוועדה המשותפת לענייני השיקום, שניסחה את התיקון ה-14 לחוקה, אך ג'ונסון עצמו הצביע נגד התיקון.
באותה שנה הוא נאם בפני הסנאט בנוגע למינוים של מושלים זמניים למדינות הדרום. ב-1867 הצביע ג'ונסון בעד חוק השיקום, והיה הדמוקרט היחידי שעשה זאת.
שגריר בממלכה המאוחדת

ב-12 ביוני 1868 מונה ג'ונסון כשגריר ארצות הברית בממלכה המאוחדת וב-14 בספטמבר אותה שנה הוא החל לכהן בתפקיד.
זמן קצר לאחר הגעתו לאנגליה הוא ניהל את המשא ומתן על הסכם ג'ונסון-קלרנדון ליישוב הסכסוכים שצצו כתוצאה ממלחמת האזרחים, כולל תביעות אלמבה (אנ'). עם זאת, הסנאט לא אישר את מינויו והוא שב לארצות הברית לאחר תחילת נשיאותו של יוליסס ס. גרנט.
שנותיו האחרונות

לאחר שובו לארצות הברית חידש ג'ונסון את עיסוקו בעריכת דין. הוא הגן על חברי הקו קלוקס קלאן בכתבי אישום שהוגשו על פי חוק הקו קלוקס קלאן של 1871.
אף על פי שכבר לא נשא בתפקיד רשמי, המשיך להביע ג'ונסון את דעותיו בעניינים ציבוריים. בדצמבר 1874 הוא כתב לניו יורק טיימס וציין שהוא מקווה שלאחר הבחירות הבאות לנשיאות, "תחזור הממשלה הפדרלית לנהוג על פי החוקה, שמגבלות סמכותה יישמרו, שסמכויות המדינות יוכרו, ושזכויות אזרחי המדינות יישמרו". בדצמבר 1875 הוא כתב מכתב לעיתון בולטימור סאן, בו הוא דן בהשפעה האפשרית של רכישת השליטה של בריטניה בתעלת סואץ.
בראשית 1876 הגיע ג'ונסון לאנאפוליס לצורך התדיינות בתיק שהוא ייצג בבית המשפט לעתירות של מרילנד והתארח במעון מושל המדינה. ב-10 בפברואר, במהלך ארוחת ערב במעון המושל, הוא נפל ליד דלת מרתף הבית, ככל הנראה בשל מעידה, וראשו נחבל בפינה חדה של יסודות הבית, ולאחר מכן ברצפת המבנה. רוורדי ג'ונסון נהרג כתוצאה מנפילה זו.
חיים אישיים

ב-16 בנובמבר 1819 נשא ג'ונסון לאישה את מרי מקאל בואי, אחותו של חבר בית הנבחרים תומאס פידלר בואי ובתם של תומאס קונטי בואי ושל מרי מקאל (לבית בואי) ווטון, שהייתה בתו של מושל מרילנד רוברט בואי. לרוורדי ומרי ג'ונסון נולדו 15 ילדים, שמתוכם הגיעו לבגרות חמש בנות ושלושה בנים.
לאחר מותו נטמן ג'ונסון בבית הקברות גרינמוט שבמזרח בולטימור. הוא היה אחרון חברי הקבינט של זאכרי טיילור שנותר בחיים. בסרט הקנוניה (The Conspirator) משנת 2011 המתאר את סיפורה של מרי סוראט, מגולמת דמותו של ג'ונסון על ידי טום וילקינסון.
הערות שוליים

1 2 3 4  Holt, Michael. "Reverdy Johnson (1849–1850): Attorney General". American President: An Online Reference Resource. The University of Virginia. Archived from the original on 17 December 2010
| --- | --- |
בקרת זהויות :  NLI: 987007304846505171  GND: 173689906  ISNI: 0000 0000 8129 4223  LCCN: n85367633  NARA: 10567663  NTA: 131083120  SNAC: w6j38tkd  US Congress: J000169  VIAF: 50688311   WorldCat (עם VIAF): 50688311
שחר מילפלדר

שחר מילפלדר (נולדה ב־1997) היא חותרת פאראלימפית ישראלית.
ביוגרפיה

בהיותה בת 15, חלתה מילפלדר בסרטן העצמות, ועל-כן לאחר סדרה של טיפולים וניתוחים נאלצה לעבור הסרה של חלקו השמאלי של האגן, כדי למנוע סיכונים עתידיים לגרורות. היא התנדבה על-מנת להתגייס לצה"ל, וכן שירתה במשך כחמש שנים בתפקיד מדריכה וקצינה בחיל האוויר.
ביוגרפיה > קריירה ספורטיבית

כנערה, שיחקה כדורסל בליגה הלאומית.
מילפלדר מתאמנת במרכז דניאל עמיחי ללימודי חתירה וימאות עם שותפה לסירה, הספורטאי הפאראלימפי הדרוזי-ישראלי סאלח שאהין, בחתירה. באליפות העולם 2023 הגיעו למקום הראשון, ובאליפות אירופה 2023 הגיעו למקום השישי. באליפות העולם 2024 שנערכה בסרביה הגיעו למקום הרביעי בחתירה זוגית מעורבת, בזמן של 8:15.85 דקות.
במאי 2024 הבטיחו מילפלדר ושאהין את השתתפותם בתחרות חתירה זוגית במשחקים הפאראלימפיים פריז (2024), שם זכו במדליית ארד פאראלימפית משותפת, לאחר שסיימו במקום השלישי בזמן של 8:31.85 דקות.
הערות שוליים

↑  הנס של שחר מילפלדר: כנגד כל הסיכויים הפכה לאלופה אולימפית
↑  אריאלה איילון, עם חצי אגן וקביים: שחר מטפסת על הרים ומתכוננת ללימודי רפואה, באתר ynet, 16 באוקטובר 2021
↑  בהצדעה: קצינים חדשים בחיל-האוויר
↑  SHAHAR MILFELDER
↑  חתירה פראלימפית: מורן סמואל הבטיחה את מקומה בפריס
↑  צמד החותרים שחר מילפלדר וסאלח שאהין העפילו למשחקים הפראלימפיים
↑  סתיו איפרגן, הצלחה בפריז: זהב למורן סמואל, ארד לשחר מילפלדר וסאלח שאהין, באתר ynet, 1 בספטמבר 2024
|  משלחת ישראל למשחקים הפאראלימפיים פריז (2024)  |
| --- | --- | --- |
|  אופני יד | עמית חסדאי |  |
|  בדמינטון | נינה גורודצקי • אמיר לוי |  |
|  בוצ'יה | נדב לוי |  |
|  חתירה | שמוליק דניאל •  מורן סמואל •  חתירה זוגית (שחר מילפלדר וסאלח שאהין) |  |
|  טאקוונדו |  אסף יסעור • עדנאן מילאד |  |
|  טניס | אדם ברדיצ'בסקי • מעיין זיקרי • סרגיי ליסוב •  גיא ששון |  |
|  ירי תחרותי | יוליה צ'רנוי |  |
|  כדורשער |  נבחרת ישראל (נשים) (רוני אוחיון, ליהיא בן-דוד, גל חמרני, אורי מזרחי, אלהאם מחאמיד רוזין, נועה מלכה) |  |
|  קאנו/קיאקים | טליה אילת (קיאק) • אירן שפיר (קאנו) |  |
|  שחייה | ורוניקה גירנקו •  עמי דדאון • אריאל מליאר •  מארק מליאר |  |
שאול קצנלנבוגן

ערך זה עוסק ברב שאול קצנלבוגן (במקור אפשטיין; 1828–1891), רבה של קוסובה. אם התכוונתם לרב שאול ואהל (במקור קצנלנבוגן; 1541–1617), ראו .
| --- | --- |
אין תמונה חופשית
 לידה:  1828 ה'תקפ"ח
 פטירה:  אוקטובר 1891 (בגיל 63 בערך) י"ט בתשרי ה'תרנ"ב
 צאצאים:  שאול ליברמן, אברהם ישעיהו קרליץ
 
הרב שאול קצנלנבוגן (אפשטיין) (תקפ"ח, 1828 - י"ט בתשרי תרנ"ב, אוקטובר 1891) היה רבן של הערים קוסובה וקוברין. סבם של הרב אברהם ישעיהו קרליץ ופרופ' שאול ליברמן.
קורותיו

נולד למשפחת אפשטיין, דור רביעי לרב אריה לייב הלוי אפשטיין, בעל הפרדס. אביו היה הרב מאיר הלוי אפשטיין ("ר' מאיר שניפעסקער"), דיין בווילנה ורב בקופישוק. התגורר בהורדנה ונישא לבת העיר. החליף את שמו מאפשטיין לקצנלנבוגן.
בשנת תרי"ח (1858) התמנה לרבה של קוסובה, ביוזמת הרב יצחק אלחנן ספקטור, שהיה אז רבה של נובהרדוק. כיהן ברבנות קוסובה במשך עשרים וארבע שנים.
בשנת תרמ"ב (1882) עבר לכהן כרבה של קוברין. ניהל את הקהילה היהודית הגדולה בעיר, ובין השאר ייסד קופת גמ"ח, שלאחר פטירתו נקראה על שמו "מעשה שאול". הסכמתו מתנוססת על ספרים תורניים שיצאו בימיו.
את מקומו ברבנות קוסובה מילא חתנו הרב שמריהו יוסף קרליץ.
צאצאיו

בנו הרב אברהם מאיר אשכנזי – רב בלאהויסק, מחבר הספר "אמרי נועם".
בנו הרב בנימין איסר הלוי – רב בוויזנה, מחבר הספר אבן ישפה
בניו מרדכי יהונתן וחיים לייב – התגוררו ברובנה.
חתנו הרב שמריהו יוסף קרליץ, אבי משפחת קרליץ. בנו הוא החזון איש.
חתנו הרב משה ליברמן, צאצא של בעל ה"קרן אורה" ואחיינו של הרב מלכיאל טננבוים, בעל "דברי מלכיאל". בנו הוא פרופ' שאול ליברמן.
גיסו, בעל אחותו חיה, הוא הרב חיים שור. בנו הוא הרב אליהו יעקב דב שור, אב"ד זופראן ומחבר הספר "נטיעות חיים".
שיווי משקל מקוטע בתאוריה החברתית

שיווי משקל מקוטע בתאוריה החברתית הוא שיטה להבנת שינוי במערכות חברתיות מורכבות. השיטה בוחנת את ההתפתחות של שינוי מדיניות, לרבות התפתחותם של סכסוכים. התאוריה גורסת כי רוב המערכות החברתיות מתקיימות במשך תקופות ארוכות של יציבות, אשר נקטעות בתזוזות פתאומיות של שינוי קיצוני. התאוריה שואבת השראה במידה ניכרת מהתאוריה הביולוגית של שיווי משקל מקוטע שפותחה בידי הפלאונטלוגים ניילס אלדריג' וסטיבן ג'יי גולד.
המודל של שיווי משקל מקוטע של שינוי מדיניות הוצג לראשונה על ידי פרנק באומגרטנר ובריאן ג'ונס ב-1993 ומאז קיבל תשומת לב הולכת וגוברת במסגרת הגישה המוסדית-היסטורית. המודל קובע כי באופן כללי מדיניות משתנה רק באופן תוספתי (אינקרמנטלי) כתוצאה ממספר מגבלות, ובעיקר ה"דביקות" של תרבויות ארגוניות, אינטרסים שקועים והרציונליות המוגבלת של מקבלי החלטות. שינוי מדיניות ייקטע אפוא באמצעות שינוי בתנאים אלו, ובמיוחד שינויים במפלגות השלטון או שינויים בדעת קהל. כתוצאה מכך, מדיניות מאופיינת בפרקי זמן ארוכים של יציבות, אשר נקטעים בידי שינויים גדולים אך לא תכופים כתוצאה משינויים בחברה או בממשלה. דבר זה בא לידי ביטוי במיוחד במגמות עכשוויות של מדיניות בתחום הסביבה והאנרגיה. כמו כן נמצא כי גם מדיניות הפיקוח על נשק ומדיניות הטבק הפדרלית בארצות הברית משתנות באופן מקוטע. במחקר של מיכאל גיבל נמצא כי למרות תזוזה משמעותית לשינוי מדיניות טבק מדינתית, מדיניות הטבק המדינתית בארצות הברית בין 1990 ל-2003 לא התאפיינה בשינויי מדיניות מקוטעים, דבר אשר פעל לטובת סדר יום של מדיניות פרו-עישון.
קוני ג'רסיק, חוקרת אורחת בבית הספר לניהול של אוניברסיטת ייל, חקרה את התפתחותן של מערכות ארגוניות וניתחה את דפוסי השינוי שלהן. היא ניתחה שישה תחומים של שינוי מדיסציפלינות שונות, ומצאה דפוסים דומים בין הדרך בה נתפסת התרחשות שינוי במינים ביולוגיים לבין הדרכים בהן מבוגרים, קבוצות, ארגונים ושדות מדעים מתפתחים. ניתן למצוא יישומים של התאוריה בתאוריה ארגונית, במחקר של קבוצות עבודה קטנות,, במחקר של קהילות גאוגרפיות והתנהגות מאוגדת ובמחקר של שינוי טכנולוגי.
כפי שציינו כמה חוקרים, היישומים הביולוגיים של שיווי משקל מקוטע החיו מחדש "תאוריה אודות שינוי בתוך ישויות". בה בעת, ישנה ביקורת על כך שיישומים בתחום מדעי החברה של רעיון שיווי המשקל המקוטע התרחקו מרעיון מרכזי בתאוריה הביולוגית המקורית של שיווי משקל מקוטע: הרעיון שאזור גאוגרפי ממלא תפקיד משמעותי בקביעה אלו אוכלוסיות צפויות לשינויים חדים ופתאומיים בזמן נתון.
הערות שוליים

1 2  Baumgartner, Frank and Bryan D. Jones (1993). Agendas and Instability in American Politics. Chicago: University of Chicago Press.
↑  Cioffi-Revilla, Claudio (1998). "The political uncertainty of interstate rivalries: A punctuated equilibrium model." In Paul Diehl The Dynamics of Enduring Rivalries. Chicago: University of Illinois Press, pp. 64-97.
↑  Pierson, Paul. (2004). Politics in Time: History, Institutions, and Social Analysis. Princeton: Princeton University Press.
↑  Givel, Michael (2006). "Punctuated Equilibrium in Limbo: The Tobacco Lobby and U.S. State Policy Making From 1990 to 2003." Policy Studies Journal 43 (3): 405-418.
↑  Gersick, Connie (1991). "Revolutionary Change Theories: A Multilevel Exploration of the Punctuated Equilibrium Paradigm". The Academy of Management Review 16(1):> 10-36
↑  Tushman, M. L. and E. Romanelli (1985). "Organizational evolution: Ametamorphosis model of convergence and reorientation." In B. M. Staw & L. L. Cummings (Eds.), Research in organizational behavior. Greenwich, CT: JAI Press, pp. 171-222.
↑  Gersick, Connie (1988). "Time and transition in work teams: Toward a new model of group development." Academy of Management Journal 31 (Oct.): 9-41.
1 2  Tilcsik, A. & Marquis, C. (2013). "Punctuated Generosity: How Mega-events and Natural Disasters Affect Corporate Philanthropy in U.S. Communities." Administrative Science Quarterly, 58(1): 111-148.
↑  Levinthal, D.A. (1998). "The slow pace of rapid technological change: gradualism and punctuation in technological change." Industrial and Corporate Change 7(2): 217-247.
↑  Arrow, H., M. S. Poole, K. B. Henry, S. Wheelan, and R. Moreland (2004). "Time, change, and development: The temporal perspective on groups." Small Group Research 35 (1): 73-105.
שאהם אל ניאסם

שאהם אל ניאסם (בערבית מצרית: شم النسيم), אשר מקור שמו בשפה הקופטית הוא שם לפסטיבל האביב הנחוג במצרים המודרנית, בכל שנה ביום השני של חג הפסחא, על פי לוח השנה של הכנסייה הקופטית. ברם אף על פי מקורו הפגני-נוצרי של החג, שאהם אל ניאסם, מציון כיום גם בידי מוסלמים רבים ואף זכה במצרים למעמד של חג לאומי.
מקור החג

מקורו של החג בתרבות המצרית הקדומה, וישנם עדויות יווניות מהמאה ה-1 לספירה בעיקר בידי הגאוגרף היווני פלוטרכוס, בהם הוא מציין את מנהגי המצרים לכבוד החג אשר היו נוהגים להעניק לאליליהם במקדשים: דגים, מלוחים זיתים וירקות. על כן מקור החג ציין בעבר במצרים העתיקה את תקופת הקציר אשר התרחשה בזמן האביב, ומכאן קיבל החג את שמו, "שאהם", אשר פירושו במצרית עתיקה הוא "הבריאה", דהיינו התקופה שבה הקציר נבראה מחדשה, לאחר תקופת החורף ועל החקלאים יש לקצור אותו מחדש. עם עליית הנצרות במצרים במאה ה-4 לספירה, קושר החג המצרי הקדום לפסטיבל המציין את תחייתו של ישו, הידוע גם בשם חג הפסחא. במאה ה-7 עם כיבוש מצרים על ידי המוסלמים, נותר החג פופולרי מאוד בקרב מוסלמים לארוך השנים אך תאריכו של החג בלוח השנה, הוזז ליום השני של חג הפסחא, על מנת לנתק אותו מהמקור הנוצרי.
מנהגי החג

מנהגי החג הם איפוא, יצאה לפיקניקים על ידי תושבי מצרים רבים לכל רחבי המדינה, וכן גם בילויים משפחתיים וקהילתיים כאחד. נהוג לסעוד בתקופת החג בארוחות דשנות הכוללות במרכיבה בעיקר אכילת דגים, בצל, שעועית וביצים ממולאות. ישנם אף מצרים בעיקר נוצרים אך לא בהכרח, אשר נוהגים לצבוע ביצים בתקופת החג.
ראו גם

נורוז
מצרים העתיקה
שומסק

שומסק (באוקראינית: Шумськ בפולנית Szumsk) היא עיירה במחוז טרנופול בחבל ווהלין שבמערב אוקראינה, 62 ק"מ דרומית לרובנו.